Focuri de armă au fost trase, miercuri seară, asupra unui tren de călători care circula pe ruta Timişoara – Reşiţa.

Incidentul a avut loc cu puţin timp înainte ca garnitura să ajungă la destinaţie. În imaginile publicate de infocs.ro se vede gaura lăsată de un glonţ într-unul dintre geamuri.

Mai mulţi pasageri au depus reclamaţii iar poliţiştii au deschis o anchetă.

„Lucrătorii Postului de Poliţie Transporturi Feroviare Reşiţa au fost sesizaţi prin apel de urgenţă, miercuri seara, cu privire la faptul că asupra trenului de persoane Regiotrans 16113 Timişoara-Reşiţa Nord, automotor aparţinând unui operator privat, s-a tras din exterior un posibil foc de armă, iar o alică a pătruns prin geam, în compartiment”, a declarat comisarul Adrian Jurjică, de la Inspectoratul de Poliţie Caraş-Severin, potrivit Agerpres.

De la faţa locului au fost ridicate probe, urmând să fie efectuată o expertiză criminalistică.

Presa locală scrie că nu este pentru prima dată când se întâmplă un astfel de incidente. Ruta de cale ferată trece prin două cartiere rău famate, la marginea oraşului Reşiţa.